Ńdɔ́ Ǹtondôbə a ngádzó ai Mósɛs nâ: “Kɔ́bɔ́gɔ ai bəfada, bɔ́n bə́ Áron nâ: tə mod yǎ ábə̄ bɔ́ a və́ émēn mvid ai m̀bǐm yā bod bóé, 2səsalá və é mod a tsáá ai nyé babi: nyiá, ésīá, mɔ́n, ngɔn dzié, ngə́ ńtūd kál dzīé amú á ndzí kig kə álūg, ású díé ńdɔ a nə́ dzǎm və̄ émēn mvid. 4Ngə́ mīníngá ā kə́ yǎ álūg, tə a və́ émēn mvid. 5Tə bâkəŋ məbódóg á mīńló myábán, tə bâkəŋ məvul mə́ zɛ̌l yā mə̄sú mábán. 6Bə́ bɔ m̀fúbán ású Zāmbá wābán, təge ndáman dzwé Zāmbá wābá, ású ḿbɔ̄ bávə́ mə́túnuŋa bádígī ású Ńtondôbə, bidí bí Zāmbá wābá, ású tē ńdɔ̄ báyəan bɔ ḿfūbán. 7Báyǐ kig lúg mīníngá ebamba yǎ á nə̄ ńsāmán, ngə́ kig é mīníngá ńnōm ā ngātsídan, amú fada a nə m̀fúbán ábə Zambá wōē. 8Wayi nyé bəbə anə́ ényɔ́ á nə̄ ḿfúfúb, amú a və́ Zāmbá woe mətúnuŋa. A yi bɔ̌ mod yǎ á nə̄ ḿfūfúb ású dáán, amú māmēn mə nə m̀fúfúb ma Ǹtondôbə yǎ māfúbū mínā. 9Ngə́ ngɔn mod yǎ á nə̄ fada e sámá ébēn ai m̀bɔán ébamba, a sámá ésīá wōē, bâyi nyé dígī á ndóan. 10É fada a nə́ ńlō yā bə̄bə́nyāŋ bóé, nyé yǎ bə́ ngasoe m̀bɔ́n á ńlō, bə́ tə́lé fə̄ nyé naa á bə̄gə míḿbɔ́d mí nə́ ḿfūbán, tə a dzóge esǐl yā ńlō wóé é ndə́ŋə, tə a nyab mim̀bɔ́d míé, 11tə a súbu tɔ m̀bim m̀bɔ́g babi, tɔ éví ésīá, tɔ éví nyīá, nâ a və́ émēn mvid. 12Tə a kwí á ndá Zambá ḿból yə̄ nâ a zǎ fūdí éboe á ndá Zambá, amú m̀fúfúb ḿbɔ́n Zāmbá wōé ó nə̄ á nyɔ́l dzīé, mə nə Ǹtondôbə.